b'\n_START_ARTICLE_\nVirgil Bercea\n_START_SECTION_\nBiografie\n_START_PARAGRAPH_\nVirgil Bercea s-a n\xc4\x83scut \xc3\xaen data de 9 decembrie 1957 \xc3\xaen satul Habic, ca fiu al lui Simion Bercea \xc8\x99i al Lucre\xc8\x9biei. Bunica sa a fost sora episcopului Alexandru Todea, conduc\xc4\x83torul clandestin Bisericii Rom\xc3\xa2ne Unite, apoi cardinal. Studiile elementare le-a urmat \xc3\xaentre anii 1964 \xc8\x99i 1972 \xc3\xaen satul natal, dup\xc4\x83 care a studiat la liceul din Reghin, \xc3\xaentre anii 1972 \xc8\x99i 1976. _NEWLINE_Dup\xc4\x83 satisfacerea stagiului militar a urmat cursurile Facult\xc4\x83\xc8\x9bii de Agronomie (1977-1981) din cadrul Institutului Agronomic din Cluj, fiind apoi repartizat ca inginer agronom \xc8\x99i cercet\xc4\x83tor \xc8\x99tiin\xc8\x9bific la Sta\xc8\x9biunea de Cercet\xc4\x83ri T\xc3\xa2rgu Mure\xc8\x99, unde a lucrat p\xc3\xa2n\xc4\x83 \xc3\xaen anul 1990. _NEWLINE_\xc3\x8en timpul facult\xc4\x83\xc8\x9bii a urmat clandestin cursuri de teologie, fiind \xc3\xaendrumat \xc8\x99i sprijinit \xc3\xaen mod permanent de c\xc4\x83tre episcopul Alexandru Todea. A fost hirotonit apoi ca preot la 9 decembrie 1982, de c\xc4\x83tre Alexandru Todea, unchiul s\xc4\x83u. Virgil Bercea a desf\xc4\x83\xc8\x99urat ca preot o activitate pastoral\xc4\x83 clandestin\xc4\x83 \xc3\xaen municipiul T\xc3\xa2rgu Mure\xc8\x99 \xc8\x99i \xc3\xaen \xc3\xaemprejurimi. _NEWLINE_\xc3\x8en perioada 1990-1992 a urmat o specializare \xc3\xaen teologie dogmatic\xc4\x83 la Universitatea Urbaniana din Roma, unde \xc8\x99i-a sus\xc8\x9binut licen\xc8\x9ba. Dup\xc4\x83 examenul de licen\xc8\x9b\xc4\x83 s-a \xc3\xaentors \xc3\xaen Rom\xc3\xa2nia, la Blaj, unde a fost numit vicar general \xc8\x99i cadru didactic la Academia Teologic\xc4\x83.\n_START_SECTION_\nEpiscop greco-catolic\n_START_PARAGRAPH_\nLa 20 iulie 1994 papa Ioan Paul al II-lea l-a numit episcop titular de Pupiana \xc8\x99i episcop-auxiliar al Arhieparhiei de F\xc4\x83g\xc4\x83ra\xc8\x99 \xc8\x99i Alba Iulia. La 8 septembrie 1994 a fost consacrat \xc3\xaen Catedrala din Blaj ca episcop auxiliar de c\xc4\x83tre arhiepiscopul Lucian Mure\xc8\x99an, mitropolit al Bisericii Rom\xc3\xa2ne Unite cu Roma, asistat de arhiepiscopul George Gu\xc8\x9biu al Episcopiei de Cluj-Gherla \xc8\x99i de episcopul Ioan Ploscaru al Episcopiei de Lugoj. _NEWLINE_La 6 noiembrie 1996 papa Ioan Paul al II-lea l-a numit episcop coadjutor al Eparhiei de Oradea Mare, pentru ca, mai apoi, la 8 iunie 1997, s\xc4\x83-i succead\xc4\x83 episcopului Vasile Hossu ca episcop eparhial.  _NEWLINE_\xc3\x8en anul 2003 i-a fost conferit titlul academic de doctor \xc3\xaen teologie de c\xc4\x83tre Universitatea Pontifical\xc4\x83 Urbaniana din Roma. _NEWLINE_La sf\xc3\xa2r\xc8\x99itul anului 2004, dup\xc4\x83 alegerea lui Traian B\xc4\x83sescu \xc3\xaen func\xc8\x9bia de pre\xc8\x99edinte al Rom\xc3\xa2niei, a refuzat o distinc\xc8\x9bie conferit\xc4\x83 de fostul pre\xc8\x99edinte Ion Iliescu \xc3\xaen data de 7 februarie 2004. Refuzul a fost motivat prin faptul c\xc4\x83 acordarea acestei distinc\xc8\x9bii ar fi fost f\xc4\x83cut\xc4\x83 \xc3\xaen scop electoral, \xc3\xaen favoarea candidatului Adrian N\xc4\x83stase. _NEWLINE_\xc3\x8en timpul p\xc4\x83storirii sale Eparhiei de Oradea Mare i-au fost restituite mai multe biserici, palatul episcopal \xc8\x99i Catedrala Sf. Nicolae din Oradea, care fuseser\xc4\x83 expropriate odat\xc4\x83 cu instaurarea regimului comunist.\n_START_SECTION_\nProcesul penal\n_START_PARAGRAPH_\n\xc3\x8en data de 10 martie 2015 episcopul Bercea a fost trimis \xc3\xaen judecat\xc4\x83 de Serviciul Teritorial Oradea al DNA, sub acuza\xc8\x9bia de a-l fi mituit pe primarul municipiului Beiu\xc8\x99, de asemenea trimis \xc3\xaen judecat\xc4\x83. \xc3\x8en data de 9 februarie 2017 Curtea de Apel Oradea l-a condamnat pe primarul Adrian Domoco\xc8\x99 la 7 ani de \xc3\xaenchisoare pentru fapte de corup\xc8\x9bie, iar pe episcopul Bercea l-a achitat \xc3\xaen baza art. 16 litera b din codul de procedur\xc4\x83 penal\xc4\x83 (\xe2\x80\x9efapta nu este prev\xc4\x83zut\xc4\x83 de legea penal\xc4\x83 ori nu a fost s\xc4\x83v\xc3\xa2r\xc8\x99it\xc4\x83 cu vinov\xc4\x83\xc8\x9bia prev\xc4\x83zut\xc4\x83 de lege\xe2\x80\x9d). Recursul formulat de DNA urmeaz\xc4\x83 s\xc4\x83 fie judecat de \xc3\x8eCCJ \xc3\xaen data de 30 octombrie 2018.A fost achitat definitiv, in 14.12.2018, prin sentinta 338 a ICCJ Bucuresti.\n_START_SECTION_\nDistinc\xc8\x9bii\n_START_PARAGRAPH_\nA fost decorat \xc3\xaen decembrie 2000 cu Ordinul na\xc8\x9bional Serviciul Credincios \xc3\xaen grad de Comandor \xe2\x80\x9epentru slujirea cu cinste, evlavie \xc8\x99i dragoste de oameni a cuv\xc3\xa2ntului lui Dumnezeu\xe2\x80\x9d._NEWLINE_A fost decorat \xc3\xaen februarie 2004 cu Ordinul Meritul Cultural \xc3\xaen grad de Comandor, Categoria G - \xe2\x80\x9eCultele\xe2\x80\x9d, \xe2\x80\x9e\xc3\xaen semn de apreciere deosebit\xc4\x83 pentru activitatea sus\xc8\x9binut\xc4\x83 \xc3\xaen domeniul cultelor, pentru spiritul ecumenic \xc8\x99i civic dovedit \xc8\x99i pentru contribu\xc8\x9bia avut\xc4\x83 la \xc3\xaent\xc4\x83rirea leg\xc4\x83turilor interconfesionale, de bun\xc4\x83 \xc8\x99i pa\xc8\x99nic\xc4\x83 convie\xc8\x9buire \xc3\xaentre to\xc8\x9bi oamenii\xe2\x80\x9d.'